CELEX: 62008TN0045
Language: sk
Date: 2008-01-29 00:00:00
Title: Vec T-45/08: Žaloba podaná 29. januára 2008 – Transportes Evaristo Molina/Komisia

12.4.2008   
            
            
               SK
            
            
               Úradný vestník Európskej únie
            
            
               C 92/36
            
         Žaloba podaná 29. januára 2008 – Transportes Evaristo Molina/Komisia
   (Vec T-45/08)
   (2008/C 92/73)
   Jazyk konania: španielčina
   Účastníci konania
   
      Žalobca: Transportes Evaristo Molina, S.A. (Santa María del Águila, Španielsko) (v zastúpení: A. Hernández Pardo, L. Ruiz Ezquerra a M. C. Flores Hernández, abogados)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie z 12. apríla 2006 týkajúce sa konania podľa článku 81 Zmluvy ES, vec COMP/B-1/38 348 Repsol CPP, a
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Táto žaloba smeruje proti rozhodnutiu Komisie z 12. apríla 2006, v ktorom žalovaná inštitúcia prijala záväzky navrhnuté zo strany REPSOL CPP v súlade s článkom 9 ods. 1 nariadenia (ES) č. 1/2003 (1).
   Uvedené rozhodnutie spadá do rámca konania začatého na základe žiadosti REPSOL CPP o negatívny atest, prípadne o individuálnu výnimku vo vzťahu k dohodám a/alebo typovým zmluvám, prostredníctvom ktorých táto spoločnosť realizovala svoje aktivity v oblasti distribúcie pohonných látok pre automobily cez čerpacie stanice v Španielsku.
   V návrhu záväzkov akceptovaných Komisiou sa REPSOL CPP zaviazal okrem iného zvyšovať ročne počet čerpacích staníc, ktoré môžu meniť dodávateľa, pričom na tieto účely sa zaväzoval ponúknuť holým vlastníkom/prevádzkovateľom čerpacích staníc možnosť odkúpiť vecné právo užívacie alebo k pozemku, hoci v tejto súvislosti ukladal sériu podmienok, ktoré musel prevádzkovateľ splniť.
   Žalobca, majiteľ a súčasne prevádzkovateľ čerpacej stanice, ktorý s REPSOL CPP uzavrel zmluvu o dodávkach, tvrdí, že od 19. novembra 2007, t. j. odo dňa, keď mu tretí overovateľ oznámil, že je zahrnutý v prílohe I záväzkov REPSOL CPP, sa ho napadnuté rozhodnutie priamo a individuálne dotýka.
   Na podporu svojich návrhov žalobca Komisii predovšetkým vytýka porušenie článku 9 nariadenia č. 1/2003. Najmä tvrdí, že Komisia napriek tomu, že pozná správny výklad právnej úpravy na ochranu hospodárskej súťaže, pokiaľ ide o časové obmedzenia, prijala záväzky ponúknuté REPSOL CPP a išla nad rámec predmetu úpravy článku 9 nariadenia č. 1/2003 a nerešpektovala ho. Okrem toho žalobca v tejto súvislosti tvrdí, že napadnuté rozhodnutie porušuje článok 9 nariadenia č. 1/2003 a zásadu proporcionality, keďže záväzky prijaté Komisiou neboli natoľko účinné, aby mohli byť adekvátnou odpoveďou na znepokojenie, ktoré sama vyjadrila.
   Žalobca ďalej uvádza porušenie zásady, podľa ktorej nikomu nemôže vyplynúť výhoda z vlastného protiprávneho konania a nikto sa nemôže bezdôvodne obohatiť.
   
      (1)  Nariadenie Rady (ES) č. 1/2003 zo 16. decembra 2002 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 2003, s. 1; Mim. vyd. 08/002, s. 205).